Document ID: 31984R3624

*****
ΚΑΝΟΝΙΣΜΟΣ (ΕΟΚ) αριθ. 3624/84 ΤΟΥ ΣΥΜΒΟΥΛΙΟΥ
της 18ης Δεκεμβρίου 1984
περί τροποποιήσεως του κανονισμού (ΕΟΚ) αριθ. 2204/82 για τον καθορισμό των γενικών κανόνων σχετικά με τη χορήγηση ειδικής πριμοδότησης για τις σαρδέλες και τους γαύρους της Μεσογείου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), και ιδίως το άρθρο 14 παράγραφος 6,
την πρόταση της Επιτροπής,
Εκτιμώντας:
ότι το άρθρο 3 παράγραφος 1 του κανονισμού (ΕΟΚ) αριθ. 2204/82 (2) προβλέπει τη χορήγηση ειδικής πριμοδότησης για τις σαρδέλες και τους γαύρους της Μεσογείου, είτε στους φορείς μεταποίησης που έχουν συνάψει συμβάσεις με οργανώσεις παραγωγών είτε στις οργανώσεις παραγωγών για τις ποσότητες που έχουν μεταποιηθεί άμεσα από τις οργανώσεις αυτές ή υπό την ευθύνη τους ·
ότι, ελλείψει οργανώσεων παραγωγών στην Ελλάδα, το άρθρο 3 παράγραφος 2 του κανονισμού (ΕΟΚ) αριθ. 2204/82, κατά παρέκκλιση από τους γενικούς κανόνες, καθιερώνει για τους μεμονωμένους παραγωγούς που είναι εγκατεστημένοι στην Ελλάδα το ίδιο καθεστώς με εκείνο των οργανώσεων παραγωγών, για μεταβατική περίοδο δύο ετών που λήγει στις 31 Δεκεμβρίου 1984·
ότι, στο μεταξύ, έχουν συσταθεί στην Ελλάδα οργανώσεις παραγωγών· ότι, ωστόσο, σε ορισμένες περιοχές όπου βρίσκεται συγκεντρωμένη η παραγωγή σαρδελών και γαύρων, ιδίως σε λιμάνια που έχουν αναγνωριστεί ως αντιπροσωπευτικά από την κοινοτική νομοθεσία, δεν έχουν μπορέσει ακόμα να συσταθούν οργανώσεις παραγωγών· ότι η κατάσταση αυτή οφείλεται στις δυσχέρειες που υπάρχουν για την ταχεία σύσταση λειτουργικών οργανώσεων παραγωγών σε περιοχές στις οποίες δεν υπήρχε πριν από την προσχώρηση καμία ανάλογη διάρθρωση· ότι πρέπει, υπό τους όρους αυτούς, να παραταθεί κατά ένα έτος η χορηγούμενη παρέκκλιση για τους μεμονωμένους παραγωγούς που είναι εγκατεστημένοι στην Ελλάδα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 παράγραφος 2 του κανονισμού (ΕΟΚ) αριθ. 2204/82 η λέξη «δύο» αντικαθίσταται από τη λέξη «τρία».
Άρθρο 2
Ο παρών κανονισμός αρχίζει να ισχύει την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 1984.

Labels: 18
6